Crtanje svastike, odnosno kukastog križa, nacističkog simbola, koja je uočena na poljudskom travnjaku 12. lipnja prošle godine prigodom igranja utakmice Hrvatske i Italije, izazvala je svojedobno val reakcija i veliku polemiku u Hrvatskoj, a zbog nje je UEFA kaznila HNS sa 100.000 eura i dvije domaće reprezentativne utakmice bez publike.



Iako je policija nudila i nagradu za otkrivanje počinitelja i iako postoji snimka, do danas se ne zna tko je na Poljudu iscrtao nacistički simbol.



No, za razliku od Poljuda, splitska je policija promptno reagirala, iako o tome nisu izvijestili javnost, i otkrila petoricu golobradih mladića koji su prije tri dana u parku na Ravnim njivama od kamenih kocaka napravili kukasti križ promjera četiri i pol metra.

Kako smo neslužbeno doznali, prilikom uhićenja, mladići, od kojih su trojica maloljetna, a dvojica su tek nedavno napunila 18 godina, nisu uopće imali pojma o tome što kukasti križ predstavlja, nego je to njima bilo zabavno i "kul" te su se tako navodno htjeli dokazati u navijačkim krugovima.



Svastiku su navodno napravili za samo nekoliko minuta upotrijebivši granitne kocke koje su se nalazile na paletama u parku koji se preuređuje.



– U odnosu na pisani upit, obavještavamo vas da smo dana 12. prosinca 2016. godine zaprimili dojavu kako u parku kod Hercegovačke ulice u Splitu nekoliko osoba od kamenih ploča slaže kukasti križ. Policijski službenici su izašli na mjesto događaja gdje su zatekli pet osoba koje su dovedene u postaju.



Na mjesto događaja upućena je i očevidna ekipa koja je fotografirala mjesto događaja, nakon čega je znak uklonjen. Obavljeno je kriminalističko istraživanje te će protiv pet osoba biti podnesen optužni prijedlog nadležnom Prekršajnom sudu zbog postojanja sumnje u počinjenje prekršaja iz članka 5. Zakona o prekršajima protiv javnog reda i mira – izvijestila nas je Antonela Lolić, glasnogovornica splitske policije.



A članak Prekršajnog zakona za čije će kršenje mladići biti prijavljeni navodi da će se novčanom kaznom "u protuvrijednosti domaće valute od 50 do 300 DEM ili kaznom zatvora do 30 dana kazniti onaj tko na javnom mjestu izvođenjem, reproduciranjem pjesama, skladbi i tekstova ili nošenjem ili isticanjem simbola, tekstova, slika, crteža remeti javni red i mir".